Virallinen lehti nro C 056 , 06/03/1995 s. 0117



B4-0228, 0236, 0267, 0270, 0283 ja 0291/95 Päätöslauselma Ecuadorin ja Perun välisestä rajakiistasta Euroopan parlamentti, A. huolestuneena tammikuun lopusta 1995 alkaen jälleen puhjenneista Ecuadorin ja Perun välisistä rajalevottomuuksista, jotka ovat aiheuttaneet molempien maiden armeijoiden välisten sotilaallisten yhteenottojen lisääntymisen, B. huolestuneena tapahtuneista sotilaallisista yhteenotoista, jotka ovat aiheuttaneet huomattavia ihmishenkien menetyksiä ja kiistellyllä raja- alueella olevien yhdyskuntien evakuointia, C. huolestuneena alkuperäiskansojen yhdyskunnista kiistellyllä alueella molemmin puolin rajaa, D. tuomiten väestöön vaikuttavan vakavan tilanteen alueella, jossa (latinalaisamerikkalaisen ihmisoikeuksien liiton mukaan) on rajan molemmin puolin pakolaisina yli 15 000 ihmistä, useimmat heistä naisia ja lapsia neljästä intiaaniyhdyskunnasta, ja ne vakavat vauriot, joita on aiheutettu paikalliselle ekosysteemille, joka sisältää tälle maailmankolkalle ainutlaatuisia lajeja. E. huolestuneena molempien maiden asevarustelusta ja lisääntyvästä rajan militarisoinnista, joka saattaa laajentua ja kiihtyä, F. tunnustaen kansainvälisen välitystoiminnan ja erityisesti asianomaisten Latinalaisen Amerikan maiden viranomaisten roolin tärkeyden haettaessa selkkaukseen rauhanomaista neuvotteluratkaisua, Euroopan parlamentti, 1. Paheksuu valitettavaa ihmishenkien menetystä, joka on aiheutunut Perun ja Ecuadorin viime päivien kannasta ja erityisesti vaarallisia vetoomuksia kansallismielisyyteen, joka voi ainoastaan huonontaa maiden kansalaisten välisiä suhteita; 2. Suhtautuu toiveikkaasti yksipuolisiin aselepojulistuksiin, mutta kehottaa samalla vakavasti Perun ja Ecuadorin hallituksia sopimaan muodollisesti vihollisuuksien lakkauttamisen toteutuksesta; 3. Vaatii kansainvälistä yhteisöä pidättymään minkään aseiden viennistä Ecuadoriin ja Peruun ennenkuin riita on rauennut ja on saatu aikaan rauhanomainen ratkaisu; 4. Kiinnittää huomiota valtavaan haittaan, jota selkkaus saattaa aiheuttaa molempien maiden taloudelle johtaessaan kansainväliseen luottamuspulaan ja estäen EU:ta harjoittamasta kehitysyhteistyötoimiaan alueella, josta kärsii eniten huonoimmassa asemassa olevat yhteiskunnan osat; 5. Tähdentää, että diplomaattien väliset neuvottelut on ainoa tehokas ja tarkoituksenmukainen tapa lopettaa selkkaus ja kehottaa siksi molempia osapuolia kiihdyttämään selkkauksen rauhanomaiseen ratkaisemiseen tähtäävää diplomaattitoimintaa; 6. Tukee Rio de Janeiron pöytäkirjan takaajien (Argentiinan, Brasilian, Chilen ja Yhdysvaltojen) uskottuina välittäjinä harjoittamia diplomaattitoimia maiden välisen pitkäaikaisen rajakiistan lopulliseksi ratkaisemiseksi; 7. Pyytää neuvostoa harkitsemaan, onko tarkoituksenmukaista puuttua tilanteeseen asianomaisten osapuolten pyynnöstä etsittäessä rauhanomaista ratkaisua kahden maan väliseen rajakiistaan; 8. Kehottaa Perun ja Ecuadorin hallituksia ryhtymään kaikkiin tarpeelllisiin hätätoimiin paikallisen väestön, erityisesti keskellä kiisteltyä aluetta olevan alkuperäisväestön turvallisuuden takaamiseksi; 9. Osoittaa Perun ja Ecuadorin hallituksille ja yleensä koko kansainväliselle yhteiskunnalle vakavan vetoomuksen, että nämä ryhtyisivät yhteistyöhön tämän kiistan oikeudenmukaisen ratkaisun löytämiseksi ja varmistaisivat, ettei tulevaisuudessa vuodatettaisi pisaraakaan verta tämän asian takia; 10. Pyytää puheenjohtajaansa välittämään tämän julkilausuman neuvostolle, komissiolle, Ecuadorin ja Perun hallituksille, Amerikan maiden järjestölle, Yhdistyneille kansakunnille, Rion pöytäkirjan takaajille, Andien parlamentille ja Latinalaisen Amerikan parlamentille.